钦定古今图书集成/明伦汇编/氏族典/第462卷 > 《廖用贤尚友录》 > 顾长卿
## 钦定古今图书集成/明伦汇编/氏族典/第462卷 > 《廖用贤尚友录》 > 顾长卿

按《万姓统谱》：长卿字子元。祖孺俊，与兄孺履同第宋
嘉定进士。长卿少有大志，经传子史无所不览，人目
之为书厨。应部使者荐，历安溪、南平两县学教谕，建
宁路学正，泉州石井书院山长，福州路教授。长卿虽
居官，不废修读，所得俸，专为著述费。移书助教陈旅，
责其不作辽、金、宋三史。旅以书示学士虞集曰：“江南
有此秀才，大不易得。”既而长卿恐旅未能任此，遂自
为之。及谒选京师，会朝廷开局修《三史》，长卿即以所
著稿上中书，得辟史属，以议不合，移疾去。